Kolbeinn Sigþórsson

Kolbeinn Sigþórsson (født 14. mars 1990) er en islandsk fotballspiller som fra 31. desember 2021 er klubbløs.
Han har tidligere spilt for klubbene Handknattleiksfélag Kópavogs, AZ, Ajax og Galatasaray. Sigþórsson har spilt flere landskamper for Islands herrelandslag og på aldersbestemte landslag. 


== Klubbkarriere ==
Sigþórsson startet sin fotballkarriere med ungdomsfotball hos Knattspyrnufélagið Víkingur før han i mars 2006 gikk videre til ungdomslaget i Handknattleiksfélag Kópavogs. Her fikk han sin seniordebut i 1. deild karla (nivå to) under 2006-sesongen, hvor han scoret ett mål på fem seriekamper. Etter å ha fått sitt gjennombrudd ble han ettertraktet hos flere storklubber på kontinentet, og etter å ha hatt flere treningsopphold hos den engelske klubben Arsenal FC så valgte han derimot den nederlandske klubben AZ Alkmaar.


=== AZ Alkmaar ===
Etter å ha ankommet AZ Alkmaar i mars 2007 spilte Sigþórsson på flere av klubbens ungdomslag før han ble tatt opp til førstelaget i juli 2010. Hans debut på førstelaget kom i en kvalifiseringskamp til UEFA Europa League 2010/11 borte mot den svenske klubben IFK Göteborg den 5. august 2010 (1–0), hvor han kom inn som innbytter for Erik Falkenburg. Hans første mål i Eredivisie kom mot SBV Excelsior den 29. august 2010. Den 29. januar 2011 scoret han fem mål i seriekampen mot VVV-Venlo, som gjorde ham til den nest mestscorende utlending i en seriekamp i Eredivisie etter brasilianeren Afonso Alves med sine syv mål på én kamp for SC Heerenveen i 2007. Etter å ha scoret 15 seriemål og blitt klubbens toppscorer for 2010/2011-sesongen ønsket AZ Alkmaar å forlenge kontrakten med Sigþórsson, men spilleren selv ønsket ikke å skrive under på en ny kontrakt. 


=== Ajax ===
Den 4. juli 2011 ble det offentliggjort at Sigþórsson var blitt solgt til storklubben Ajax Amsterdam for en overgangssum verdt €4,5 millioner euro. Hans første offisielle kamp for Ajax kom under Johan Cruijff Schaal mot FC Twente den 30. juli 2011, som Ajax tapte 1–2. Hans første seriemål for Ajax kom den 14. august 2011 hjemme mot SC Heerenveen (5–1). Til tross for at han brakk ankelen i oktober 2011, og ble værende ute med skade frem til april 2012, bidro han likevel til at Ajax vant seriemesterskapet både i 2011/2012- og 2012/2013-sesongen.


=== Nantes ===
2. juli 2015 skrev Sigþórsson under en 5-årskontrakt med Nantes. Nantes måtte ut med 3,5 millioner Euro i overgangssum.


== Landslagskarriere ==
Sigþórsson spilte 16 kamper for Islands U21-landslag i perioden 2007 til 2011 og scoret totalt fire mål. Han deltok under U21-EM i Danmark i juni 2011, hvor han ble tatt ut til UEFAs U21 All Star-lag som eneste islending. Han fikk sin offisielle landslagsdebut for Island i en vennskapskamp mot Færøyene den 21. mars 2010 (2–0), den samme kampen som Alfreð Finnbogason også fikk sin debut. Han scoret sitt første landslagsmål i en EM-kvalifiseringskamp hjemme mot Kypros den 6. september 2011 (1–0).Han ble tatt ut i Islands EM-tropp til EM i Frankrike 2016.


== Meritter ==
Ajax AmsterdamEredivisie (3): 2011/2012, 2012/2013, 2013/2014
Johan Cruijff Schaal (1): 2013


== Referanser ==


== Eksterne lenker ==
(en) Kolbeinn Sigþórsson – FIFA 
(en) Kolbeinn Sigþórsson – UEFA 
(fr) Kolbeinn Sigþórsson – LÉquipe 
(en) Kolbeinn Sigþórsson – Transfermarkt 
(en) Kolbeinn Sigþórsson – national-football-teams.com 
(en) Kolbeinn Sigþórsson – WorldFootball.net 
(en) Kolbeinn Sigþórsson – Soccerbase.com 
(en) Kolbeinn Sigþórsson – FootballDatabase.eu 
(de) Kolbeinn Sigþórsson – fussballdaten.de 
(en) Kolbeinn Sigþórsson – Soccerway 
Spillerprofil hos Knattspyrnusamband Íslands
Spillerprofil hos VI.nl
Profil hos Nantes hjemmesider Arkivert 8. januar 2016 hos Wayback Machine.